Rugby-bakleiery: UV maak nie verslag bekend nieTydens die wedstryd op Shimlapark op 22 Februarie 2016. Foto: Twitter via @UFS_SRC Die Universiteit van die Vrystaat (UV) het Donderdag gesê hy sal nie die verslag van die ondersoek na ŉ voorval in Februarie 2016, toe betogers tydens ŉ rugbywedstryd op Shimlapark op die veld gestorm het, bekendmaak nie. Lacea Loader, woordvoerder van die universiteit, het aan Maroela Media gesê media wat oor die inhoud van die verslag berig het, het nie toestemming gehad om die dokument te gebruik nie. “ŉ Eksemplaar kan dus nie aan Maroela Media voorsien word nie aangesien die universiteitsbestuur nog nie daardeur gewerk het nie,” het sy gesê. Loader het wel ŉ verklaring oor die verslag aan Maroela Media verskaf. Daarin bevestig die universiteit dat die verslag oor die ondersoek na die Shimlapark-voorval, asook ander verwante voorvalle voor, tydens en na afloop van die gebeure, op 2 Desember 2016 voor die raad gedien is. Die verslag is glo 90 bladsye lank. Maroela Media het vroeër berig chaos het in Februarie by ŉ rugbywedstryd op die UV-kampus uitgebreek toe betogers op die veld gehardloop en die wedstryd ontwrig het. ŉ Geveg het uitgebreek en talle omstanders het glo ook op die veld gehardloop. Die betogers is van die veld verjaag en die polisie was oomblikke later daar. Van die betogers is glo ernstig in die bakleiery beseer. Die UV het ná hierdie voorval ŉ paneel aangestel, onder leiding van ’n afgetrede regter van die konstitusionele hof, regter Johann van der Westhuizen, om die voorval en die gebeure voor en ná dit te ondersoek. Volgens Loader is verskeie bewyse ingewin, onder meer skriftelike voorleggings en ander dokumente, oudiovisuele opnames, terreininspeksies en verhore op die Bloemfontein-kampus. Ian van der Merwe, voorsitter van die UV-raad, het gesê die raad aanvaar dat die verslag “’n goeie aanduiding is van wat onmiddellik voor, gedurende en na afloop van die Shimlapark-voorval gebeur het en waarom”. Volgens die UV se verklaring behels die aanbevelings in die verslag onder meer dat openlike of verskuilde rassisme, opsetlik of andersins, sonder versuim deur die UV hanteer moet word. “Verder is deurlopende gesprek oor transformasie en begrip tussen studente en personeel van verskillende rasse en van verskillende agtergronde nodig om maatskaplike samehorigheid te bevorder. Die gebruik van ‘haatspraak’, of opruiende en kwetsende taal wat daaraan grens, moet vermy word,” lui die verklaring. “Die aanbevelings [in die verslag] dui verder daarop dat almal by die UV daadwerklik daarna moet streef om groter begrip te kweek, byvoorbeeld begrip van wit studente vir die frustrasie en woede van swart studente, begrip van swart studente vir die vrees van wit studente en begrip van almal vir die lot van werkers, ensovoorts; alle pogings moet aangewend word om te voorkom dat enigeen op die UV-kampus gemarginaliseer, geïgnoreer of verneder voel; en protesleiers moet hulle uiterste bes doen om binne die grense te bly van die grondwetlik-gewaarborgde reg om vreedsaam te betoog.” Die UV het gesê in die lig van die verslag het die UV-raad aan die universiteitsbestuur opdrag gegee om ’n transformasieplan in oorleg met alle belanghebbendes op te stel, waaronder die Studenteraad (SR), waarin die aanbevelings van sommige ander bestuursverslae oor die saak in ag geneem word. “Die denke agter hierdie besluit is dat ’n omvattende transformasieplan as bloudruk vir die verdere transformasie van die UV en die uitwissing van rassisme moet dien,” het Van der Merwe gesê. “Die raad het ook besluit dat oorweging geskenk moet word aan die totstandkoming van ’n transformasiekomitee wat regstreeks aan die raad verslag lewer en dat die transformasieplan vroeg in 2017 aan die raad voorgelê moet word.”